Screenshot: HRT



HRVATSKA nacionalna televizija nedavno je dosegnula novo dno u antiznanstvenom dezinformiranju javnosti pustivši u eter emisiju u kojoj se mješavinom sastavljenom od nešto znanstveno utemeljenih činjenica, dosta poluistina, ali i mnoštva blatantnih neistina, širi neutemeljeni strah od cijepljenja, cjepiva se povezuju s autizmom, a kao lijekovi nude se otrovi čija je promocija i prodaja obeshrabrena ili zabranjena u brojnim uređenim zemljama.



Na problematičnu emisiju redakciju Indexa upozorila je Fiona O'Leary, irska aktivistica za prava autistične djece. O'Leary, koja je 2014. diplomirala na temu autizma na University College Cork, i sama ima tzv. Aspergerov sindrom iz autističnog spektra, a slično je i s njenom djecom.



U spornoj epizodi emisije 'Društvena mreža', posvećenoj autizmu, u dokumentarnom prilogu sudjeluju brojni vjerodostojni stručnjaci – psiholozi, neuroznanstvenici, genetičari, psihijatri i defektolozi koji iznose vrlo zanimljive i korisne informacije o tom sindromu, njegovim uzrocima, epidemiologiji i suvremenim terapijskim mogućnostima.

Niz apsurdnih dezinformacija



No nažalost, nižu se još brojnije tvrdnje koje nemaju nikakve veze sa znanošću. Tako primjerice, autor tvrdi da se genskim uzrocima može pripisati tek oko 10 posto slučajeva autizma, što je vrlo daleko od istine. Naime, jedno novije istraživanje, provedeno na svim jednojajčanim blizancima rođenim u Engleskoj i Walesu od 1994. do 1996., objavljeno u uglednom američkom časopisu JAMA pokazalo je da je taj postotak neusporedivo viši – negdje između 56% i 95%.



Posebno opasni primjeri dezinformacija kreću negdje u 28 minuti emisije kada se počinju redati nedokazane tvrdnje o cjepivima kao uzroku autizma.



Među ostalim, autor u prilogu kojeg je emitirao HTV kao nepobitnu činjenicu iznosi tvrdnju da je trajno oštećenje mozga dvojice američkih dječačića s autizmom bilo izazvano "živom iz timerosala donedavno raširenog konzervansa koji se stavljao u cjepiva." U duhu uobičajenih teorija zavjera službena se znanost potom prikazuje kao krivotvoriteljica istine u službi farmaceutske industrije.



Autor nadalje tvrdi da je prevalencija autizma, nakon što se timerosal prestao koristiti kao konzervans u cjepivima, u Kaliforniji pala između 22 i 35 posto.



To također nema veze s istinom. Naime, više studija, među kojima i jedna provedena od 1995. do 2007., pokazalo je da je on nastavio postojano rasti.



Da stvar bude bolja, autor na svojoj nedokazanoj spekulaciji dalje gradi optužbu iz koje proizlazi da je farmaceutska industrija, iako svjesna štetnosti timerosala, nastavila prodavati nepotrošena cjepiva s tim konzervansom u drugim dijelovima svijeta jer joj je profit bio važniji od zdravlja djece.



Autor svoj niz nebuloza nastavlja tvrdnjom da je „jedno od rijetkih istraživanja koja uspoređuju zdravlje cijepljene i necijepljene djece pokazalo da su cijepljena djeca obolijevala 120 posto više od astme, da su dječaci bili 317 posto hiperaktivniji, da su imali 185 posto više neuroloških poremećaja i 146 posto više autizma.“



Ova tvrdnja jedna je od kulminacija dezinformiranja u prilogu. Naime, nije istina da su usporedne studije zdravlja cijepljene i necijepljene djece rijetkost. Štoviše, jedna velika, provedena na ogromnom uzorku od preko pola milijuna djece u Danskoj, objavljena 2002. u uglednom časopisu British Medical Journal, pokazala je da nema povezanosti između cjepiva MMR i autizma.



Naše pseudoznanstvenice ponovo jašu



"Težinu" iznesenim optužbama u prilogu daju Lucija Tomljenović i Lidija Gajski koje su se u Hrvatskoj ali i u svijetu, nažalost, već proslavile svojim neutemeljenim pseudoznanstvenim antivakcinalističkim provalama.



Pravi vrhunac antiznanstvenog užasa gledatelje čeka na kraju emisije. Naime, njezina voditeljica Blaženka Leib u svoj je studio prikladno kao gošću pozvala Barbaru Brezac Brenigar koja je potpuno neutemeljeno autizam u velikoj mjeri pripisala poremećajima u metabolizmu, a kao lijekove, osim pravilne prehrane, po mogućnosti bez glutena, preporučila dva opasna sredstva MMS (poznat još i kao CD protokol) i GcMAF.



Svjetski stručnjaci među kojima i WHO i naš HALMED upozorili su u više navrata da je MMS po sastavu jednak agresivnom industrijskom izbjeljivaču te da je do sada uzrokovao brojne zdravstvene tegobe pa čak i smrt kod ljudi koji su ga konzumirali. Pripravak od krvi GcMAF je pak zabranjen u brojnim razvijenim zemljama, među ostalim i u Velikoj Britaniji (o čemu je višekratno pisao BBC), jer nema nikakvih dokaza da liječi autizam, a može biti opasan za život jer može biti kontaminiran.



Irkinja poziva hrvatske vlasti da reagiraju



Fiona O'Leary, koja nam je skrenula pozornost na ovu emisiju, ističe da su ona i njezini suradnici u udruzi Autistic Rights Together nedavno u Irskoj prodavače MMS-a i GcMAF-a prijavili irskoj nacionalnoj agenciji za lijekove Health Products Regulatory Authority (HPRA) i odnijeli veliku pobjedu protiv šarlatanstva.



"U listopadu sam bila svjedokinja u sudskom procesu protiv Patricka Merlehana iz kulta Genesis II Church. To je organizacija koja je osmislila i prodaje MMS", rekla je za Index O'Leary.



"Merlehan je proglašen krivim zbog proizvodnje i prodaje MMS-a kao lijeka za autizam, a MMS je klasificiran kao nedozvoljeno sredstvo u Irskoj. Kažnjen je novčanom kaznom od 4.000 eura. U prostorijama kulta pronađeno je i oružje. Šokirana sam činjenicom da hrvatski mediji promiču nedokazane i zabranjene tretmane za autizam jer je Hrvatska dio Europske unije kao i Irska. Znam da su hrvatski medicinski stručnjaci već više puta izdali upozorenja na opasnosti MMS-a, stoga mi je nevjerojatno da mediji to svjesno ignoriraju. Čudi me da Helena Begenišić Schlachter slobodno reklamira i prodaje MMS i GcMAF. No još više me čudi da to čine i neki ljudi s medicinskim diplomama. Oni ugrožavaju zdravlje i živote tisuća autistične djece. Smatram da bi hrvatske vlasti hitno trebale reagirati te svoje zakone i preporuke uskladiti s onima u razvijenim zapadnim zemljama", poručila je irska aktivistica.